立秋夕涼風忽至炎暑稍消即事詠懷寄汴州節度使李二十尚書
作者：白居易
朝代：唐

paragraphs: 嫋嫋簷樹動，好風西南來。
紅缸霏微滅，碧幌飄颻開。
披襟有餘涼，拂簟無纖埃。
但喜煩暑退，不惜光陰催。
河秋稍清淺，月午方裴回。
或行或坐臥，體適心悠哉。
美人在浚都，旌旗繞樓臺。
雖非滄溟阻，難見如蓬萊。
蟬迎節又換，雁送書未迴。
君位日寵重，我年日摧頹。
無因風月下，一舉平生杯。